DA Den Europæiske Unions Tidende L 297/16

KOMMISSIONENS GENNEMFØRELSESAFGØRELSE (EU) 2016/1925

af 31. oktober 2016

om ophævelse af Kommissionens gennemførelsesafgørelse (EU) 2016/17 om at bemyndige Det Forenede Kongerige til at forbyde handel på landets område med en hampesort, der er opført i den fælles sortsliste over landbrugsplantearter, i henhold til Rådets direktiv 2002/53/EF

(meddelt under nummer C(2016) 6860)

(Kun den engelske udgave er autentisk)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2002/53/EF af 13. juni 2002 om den fælles sortsliste over landbrugsplantearter (1), særlig artikel 18, og

ud fra følgende betragtninger:

(1) For at forhindre, at der ydes støtte til ulovlige afgrøder, fastsættes det i artikel 32, stk. 6, i Europa-Parlamentets og Rådets forordning (EU) nr. 1307/2013 (2), at arealer, der anvendes til produktion af hamp, kun er støtteberettigede, hvis de anvendte sorter højst har et indhold af tetrahydrocannabinol (THC) på 0,2 %.

(2) I artikel 45, stk. 3, i Kommissionens gennemførelsesforordning (EU) nr. 809/2014 (3) fastsættes det, at hvis gennemsnittet af alle prøverne af en given sort for andet år i træk overstiger det indhold af THC, der er fastlagt i artikel 32, stk. 6, i forordning (EU) nr. 1307/2013, anmoder den pågældende medlemsstat om bemyndigelse til at forbyde handel med sorten i henhold til artikel 18 i direktiv 2002/53/EF.

(3) Den 28. april 2015 modtog Kommissionen en anmodning fra Det Forenede Kongerige om bemyndigelse til at forbyde handel med hampesorten Finola, fordi dens indhold af THC for andet år i træk oversteg det tilladte indhold på 0,2 %.

(4) Kommissionen vedtog som svar på denne anmodning Kommissionens gennemførelsesafgørelse (EU) 2016/17 (4) og gav Det Forenede Kongerige bemyndigelse til at forbyde handel på landets område med pågældende hampesort.

(5) Den 15. marts 2016 underrettede Det Forenede Kongerige officielt Kommissionen om at yderligere testning af prøver af hampesorten Finola viste, at THC-indholdet for 2014 ikke oversteg grænsen på 0,2 % fastlagt i artikel 32, stk. 6, i forordning (EU) nr. 1307/2013.

(6) I den forbindelse anmodede Det Forenede Kongerige om en ophævelse af gennemførelsesafgørelse (EU) 2016/17.

(7) Følgelig bør gennemførelsesafgørelsen ophæves.

(8) Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE AFGØRELSE:

Artikel 1

Ophævelse af gennemførelsesafgørelse (EU) 2016/17

Gennemførelsesafgørelse (EU) 2016/17 ophæves.

Artikel 2

Adressater

Denne afgørelse er rettet til Det Forenede Kongerige Storbritannien og Nordirland.

Udfærdiget i Bruxelles, den 31. oktober 2016. På Kommissionens vegne Vytenis ANDRIUKAITIS Medlem af Kommissionen

(1) EFT L 193 af 20.7.2002, s. 1.

(2) Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).

(3) Kommissionens gennemførelsesforordning (EU) nr. 809/2014 af 17. juli 2014 om gennemførelsesbestemmelser til Europa-Parlamentets og Rådets forordning (EU) nr. 1306/2013 for så vidt angår det integrerede forvaltnings- og kontrolsystem, foranstaltninger til udvikling af landdistrikterne og krydsoverensstemmelse (EUT L 227 af 31.7.2014, s. 69).

(4) Kommissionens gennemførelsesafgørelse (EU) 2016/17 af 7. januar 2016 om at bemyndige Det Forenede Kongerige til at forbyde handel på landets område med en hampesort, der er opført i den fælles sortsliste over landbrugsplantearter, i henhold til Rådets direktiv 2002/53/EF (EUT L 5 af 8.1.2016, s. 7)